** Otok**

**Lelujavi vjetar grize joj kose**

**Ogoljena u gorkom plavetnilu**

**Valovi joj snove odnose**

**Dušu u okrilju otoka**

**Obuzima hladno more**

**Postaje dio njena krvotoka**

**Smije mi se ta krasna silueta**

**Pjevajući već otpjevane pjesme**

**Opija me njena životna pirueta**

**Ostavlja sebe i nas**

**Svoj zadnji sunčani transparent**

**U otoku ostaje zarobljen njen glas**

**Živim na otoku te su sunce i more neizostavni dio mog života. Ova je inspiracija jednostavno u meni jer gdje god da odem i koliko god me nema, znam gdje pripadam, a u mislima se uvijek vraćam moru i otoku. Sada nas maturante čekaju novi izazovi i uvjeti kojima se moramo prilagoditi. Većina nas razmišlja upisati fakultete u gradovima možda daleko od mora, a nekolicina (kao i ja) planira nakon fakulteta otići u inozemstvo. Svi ćemo uskoro fizički napustiti svoj otok i mjesta u kojima smo proveli većinu života. Ipak, mjesto ne određuje gdje pripadaš, to radi srce. Otok smo zapravo mi jer ga uvijek nosimo sa sobom u našim srcima i mislima ma gdje bili.**

**Nina Curać**